
	GULBENES NOVADA PAŠVALDĪBA

	Reģ.Nr.90009116327

	Ābeļu iela 2, Gulbene, Gulbenes nov., LV-4401

	Tālrunis 64497710, mob. 26595362, e-pasts: dome@gulbene.lv, www.gulbene.lv


GULBENES NOVADA PAŠVALDĪBAS DOMES LĒMUMS

Gulbenē

	2026.gada 28.maijā
	                               Nr. GND/2026/347

	
	                               (protokols Nr.9; 2.p.)


Par 1. Maija ielā 6, Gulbenē, Gulbenes novadā, zemes vienības ar kadastra apzīmējumu 5001 005 0055 daļas iznomāšanu SIA “ZAAO” un atkritumu dalītās savākšanas laukuma izvietošanu
 Saskaņā ar Pašvaldību likuma 4.panta pirmās daļas 1.punktu viena no pašvaldības autonomām funkcijām ir organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds.

Gulbenes novada pašvaldības dome 2026.gada 29.janvārī pieņēma lēmumu Nr. GND/2026/8 “Par sadzīves atkritumu apsaimniekošanu Gulbenes novadā, atkritumu apsaimniekošanas līguma slēgšanu ar SIA “ZAAO” un par sadzīves atkritumu apsaimniekošanas maksas noteikšanu” (protokols Nr.2, 1.p.), ar kuru nolēma slēgt līgumu ar SIA “ZAAO”, reģistrācijas Nr. 44103015509, paredzot, ka no 2026.gada 22.jūlija SIA “ZAAO” nodrošina sadzīves atkritumu apsaimniekošanas pakalpojumus Gulbenes novada administratīvajā teritorijā. 2026.gada 20.februārī Gulbenes novada pašvaldība un SIA “ZAAO” noslēdza līgumu par sadzīves atkritumu apsaimniekošanu (Gulbenes novada pašvaldības reģistra Nr.GND/9.13/26/73).  Minētais līgums stājas spēkā 2026.gada 22.jūlijā.

Saskaņā ar iepirkuma līguma noteikumu 2.1.18. apakšpunktu, lai nodrošinātu sadzīves atkritumu apsaimniekošanas pakalpojumus, SIA “ZAAO” sadarbojoties ar pašvaldību, pašvaldības noteiktā un ierādītā nekustamajā īpašumā (vietā) Gulbenes pilsētā ne vēlāk kā līdz 2026.gada 31.decembrim jāizveido atkritumu dalītās vākšanas laukums (platība – ne mazāka par 400 m2).
Gulbenes novada pašvaldība 2026.gada 27.aprīlī saņēma SIA “ZAAO”, reģistrācijas Nr.44103015509, juridiskā adrese: Rīgas iela 32, Valmiera, Valmieras novads, LV-4201, iesniegumu Nr.1.25/2026-220 (Gulbenes novada pašvaldībā saņemts 2026.gada 27.aprīlī un reģistrēts ar Nr.GND/4.18/26/1693-S), kurā lūgts, ņemot vērā 2026.gada 20.februārī starp Gulbenes novada pašvaldību un SIA “ZAAO” noslēgto līgumu par sadzīves atkritumu apsaimniekošanu, kas paredz atkritumu dalītās vākšanas laukuma izveidi Gulbenes pilsētā, nodot nomā zemes vienības ar kadastra apzīmējumu 5001 005 0055 daļu 1500 m2 platībā 1.Maija ielā 6, Gulbenē, Gulbenes novadā, nosakot nomas līguma termiņu līdz 2033.gada 21.jūlijam.
Pašvaldību likuma 10.panta pirmās daļas 21.punkts nosaka, ka dome ir tiesīga izlemt ikvienu pašvaldības kompetences jautājumu. Tikai domes kompetencē ir pieņemt lēmumus citos ārējos normatīvajos aktos paredzētajos gadījumos.
Atkritumu apsaimniekošanas likuma 8. panta pirmās daļas 2. punkts noteic, ka pašvaldība pieņem lēmumus par jaunu sadzīves vai ražošanas atkritumu savākšanas, dalītas vākšanas, šķirošanas, sagatavošanas pārstrādei un reģenerācijas vai apglabāšanas iekārtu un infrastruktūras objektu, kā arī atkritumu poligonu izvietošanu savā administratīvajā teritorijā atbilstoši atkritumu apsaimniekošanas valsts plānam un reģionālajiem plāniem. Ņemot vērā, ka plānotais atkritumu dalītās savākšanas laukums ir atkritumu savākšanas un dalītas vākšanas infrastruktūras objekts, Gulbenes novada pašvaldības domei vienlaikus ar lēmumu par nomas objekta iznomāšanu ir jālemj arī par minētā infrastruktūras objekta izvietošanu pašvaldības administratīvajā teritorijā.
Ministru kabineta 2018.gada 20.februāra noteikumu Nr.97 “Publiskas personas mantas iznomāšanas noteikumi” (turpmāk – Noteikumi) 12.punkts  nosaka, ka lēmumu par nomas objekta nodošanu iznomāšanai pieņem iznomātājs. Saskaņā ar Noteikumu 80.punktu nekustamās mantas nosacītās nomas maksas noteikšanai iznomātājs var pieaicināt neatkarīgu vērtētāju. Ja iznomā nomas objektu, kas sastāv no būves un zemes, un nomas maksas noteikšanai pieaicina neatkarīgu vērtētāju, nomas maksu nosaka visam nomas objektam kopā atbilstoši neatkarīga vērtētāja noteiktai tirgus nomas maksai. Noteikumu 80.punkts cita starpā nosaka - ja nomas maksas noteikšanai pieaicina neatkarīgu vērtētāju un tā atlīdzības summu ir iespējams attiecināt uz konkrētu nomnieku, nomnieks papildus nomas maksai kompensē iznomātājam neatkarīga vērtētāja atlīdzības summu.
Atbilstoši piesaistītā neatkarīgā vērtētāja SIA “Vindeks”, reģistrācijas Nr.40003562948, valdes locekļa A.Badūna (LĪVA profesionālās kvalifikācijas sertifikāts Nr.26; Kompetences uzraudzības biroja izsniegts sertifikāts nekustamā īpašuma vērtēšanai Nr.25) 2026. gada 12.maija atskaitei par nekustamā īpašuma - zemes un būves daļas Gulbenē, 1.Maija ielā 6 tirgus nomas maksas novērtēšanu (Gulbenes novada pašvaldībā saņemts 2026.gada 14.maijā un reģistrēts ar Nr. GND/4.18/26/1930-S), nomai paredzētās zemes vienības tirgus nomas maksa bez pievienotās vērtības nodokļa ir 32 EUR mēnesī.

Saskaņā ar Publiskas personas finanšu līdzekļu un mantas izšķērdēšanas novēršanas likuma 6.1 panta pirmo daļu, ja likumā vai Ministru kabineta noteikumos nav paredzēts citādi, nekustamā īpašuma nomas līgumu slēdz uz laiku, kas nav ilgāks par 70 gadiem.
Ņemot vērā iepriekš minēto un pamatojoties uz Pašvaldību likuma 4. panta pirmās daļas 1.punktu, 10. panta pirmās daļas 21.punktu, Atkritumu apsaimniekošanas likuma 8. panta pirmās daļas 2. punktu, Publiskas personas finanšu līdzekļu un mantas izšķērdēšanas novēršanas likuma 6.1panta pirmo daļu, Ministru kabineta 2018.gada 20.februāra noteikumu Nr.97 “Publiskas personas mantas iznomāšanas noteikumi” 12., 80.punktu, atbilstoši piesaistītā neatkarīgā vērtētāja SIA “Vindeks”, reģistrācijas Nr.40003562948, valdes locekļa A.Badūna (LĪVA profesionālās kvalifikācijas sertifikāts Nr.26; Kompetences uzraudzības biroja izsniegts sertifikāts nekustamā īpašuma vērtēšanai Nr.25) 2026. gada 12.maija atskaitei par nekustamā īpašuma - zemes un būves daļas Gulbenē, 1.Maija ielā 6 tirgus nomas maksas novērtēšanu, un apvienotās Attīstības un tautsaimniecības komitejas un Finanšu komitejas ieteikumu, atklāti balsojot: ar 13 balsīm "Par" (Ainārs Brezinskis, Andis Caunītis, Artūrs Smagars, Dāvis Uiska, Gunārs Babris, Guntis Princovs, Intars Liepiņš, Ivars Kupčs, Jānis Barinskis, Lāsma Gabdulļina, Liena Silauniece, Normunds Mazūrs, Valtis Krauklis), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. IZNOMĀT SIA “ZAAO”, reģistrācijas Nr.44103015509, juridiskā adrese: Rīgas iela 32, Valmiera, Valmieras novads, LV-4201, nekustamā īpašuma ar kadastra numuru 5001 005 0055 sastāvā esošo zemes vienības ar kadastra apzīmējumu 5001 005 0055 daļu 1500 m2 platībā (1.pielikums) un būves ar kadastra apzīmējumu 5001 005 0055 001 (auto apmācības centrs-laukums) daļu 1300 m2 platībā (2.pielikums), nosakot līguma termiņu no 2026. gada 22.jūlija līdz 2033.gada 21.jūlijam, nosakot, ka:

1.1. lietošanas mērķis ir atkritumu dalītās savākšanas laukuma izveide;

1.2. nomas maksa mēnesī ir 32,00 EUR (trīsdesmit divi euro nulle centi) bez pievienotās vērtības nodokļa atbilstoši piesaistītā neatkarīgā vērtētāja SIA “Vindeks”, reģistrācijas Nr.40003562948, valdes locekļa A.Badūna (LĪVA profesionālās kvalifikācijas sertifikāts Nr.26; Kompetences uzraudzības biroja izsniegts sertifikāts nekustamā īpašuma vērtēšanai Nr.25) 2026. gada 12.maija atskaitei par nekustamā īpašuma - zemes un būves daļas Gulbenē, 1.Maija ielā 6 tirgus nomas maksas novērtēšanu;
1.3. papildus nomas maksai nomnieks maksā pievienotās vērtības nodokli normatīvajos aktos noteiktajā kārtībā;

1.4. papildus nomas maksai nomnieks maksā nekustamā īpašuma nodokli;
1.5. papildus nomas maksai nomnieks veic vienreizēju maksājumu 239,58 EUR (divi simti trīsdesmit deviņi euro piecdesmit astoņi centi), tai skaitā pievienotās vērtības nodoklis, par pieaicinātā sertificēta vērtētāja atlīdzības summu par zemes vienības daļas un būves daļas nomas maksas noteikšanu. Samaksa veicama ar pārskaitījumu uz līgumā norādīto Iznomātāja bankas kontu 10 (desmit) dienu laikā no līguma stāšanās spēkā dienas.

2. ATĻAUT SIA “ZAAO”, reģistrācijas Nr. 44103015509, jaunas atkritumu apsaimniekošanas vietas – atkritumu dalītās savākšanas laukuma – izveidi nekustamā īpašuma ar kadastra numuru 5001 005 0055 sastāvā esošajā zemes vienības ar kadastra apzīmējumu 5001 005 0055 daļā 1500 m² platībā un būves ar kadastra apzīmējumu 5001 005 0055 001 daļā 1300 m² platībā 1. Maija ielā 6, Gulbenē, Gulbenes novadā, ievērojot normatīvajos aktos atkritumu apsaimniekošanas, vides aizsardzības, teritorijas plānošanas, būvniecības un piesārņojošo darbību jomā noteiktās prasības.
3. NOSLĒGT Gulbenes novada pašvaldībai ar SIA “ZAAO”, reģistrācijas Nr.44103015509, juridiskā adrese: Rīgas iela 32, Valmiera, Valmieras novads, LV-4201, nekustamā īpašuma nomas līgumu.
4. UZDOT Gulbenes novada pašvaldības Īpašumu pārraudzības nodaļai 10 darbdienu laikā pēc nomas līguma noslēgšanas publicēt informāciju par noslēgto līgumu Gulbenes novada pašvaldības tīmekļa vietnē www.gulbene.lv.
5. Lēmumu nosūtīt uz elektroniskā pasta adresi: pasts@zaao.lv.
	Gulbenes novada pašvaldības domes priekšsēdētājs
	N. Mazūrs

